พิชชา จองวิวัฒสกุล

รองศาสตราจารย์ ดร.พิชชา จองวิวัฒสกุล (เกิด 25 มิถุนายน พ.ศ. 2529) เป็นอาจารย์และนักวิจัยในด้านวิศวกรรมโยธามีความเชี่ยวชาญในด้านคอนกรีตโดยเฉพาะคอนกรีตคาร์บอนต่ำ โดยได้รับรางวัล ลอรีอัล-ยูเนสโก เพื่อสตรีในงานวิทยาศาสตร์ ประเทศไทย ประจำปี พ.ศ. 2568 จากผลงานการพัฒนาคอนกรีตคาร์บอนต่ำจากวัสดุเหลือทิ้งทางการเกษตรและอุตสาหกรรมเพื่อการก่อสร้างที่ยั่งยืน และได้เป็นตัวแทนประเทศไทยในการบรรยาย 24 Hours of Concrete Knowledge Conference 2025 ของทาง สถาบันคอนกรีตอเมริกัน (ACI) และ 1st Forum on Sustainable Concrete 2025 ของ มหาวิทยาลัยเทคโนโลยีลือลิยอ ประเทศสวีเดน และยังได้เป็นวิทยากรหลักในการประชุมวิศวกรโยธาแห่งชาติที่จัดโดยวิศวกรรมสถานแห่งประเทศไทย ในพระบรมราชูปถัมภ์ นอกจากผลงานวิชาการแล้วท่านได้เป็นผู้เชี่ยวชาญในรายการ หน่วยล่ารอยร้าว ของทางช่อง 7HD จำนวน 4 ตอนในฤดูกาลแรก

 ประวัติ 
ดร.พิชชา จองวิวัฒสกุล เกิดเมื่อวันที่ 25 มิถุนายน พ.ศ. 2529 ที่กรุงเทพมหานคร ได้รับการศึกษาจากโรงเรียนสตรีวิทยา และจบการศึกษาในระดับปริญญาตรีในสาขาวิชาวิศวกรรมโยธาที่ จุฬาลงกรณ์มหาวิทยาลัย (เกียรตินิยมอันดับหนึ่ง) และศึกษาต่อในระดับปริญญาโทและปริญญาเอกที่ สถาบันเทคโนโลยีแห่งโตเกียวประเทศญี่ปุ่น โดยในระหว่างศึกษานั้นได้รับทุนรัฐบาลญี่ปุ่น

 การทำงาน 
ปัจจุบันอาจารย์พิชชาทำงานที่ภาควิชาวิศวกรรมโยธา คณะวิศวกรรมศาสตร์ จุฬาลงกรณ์มหาวิทยาลัย และเป็นหัวหน้ากลุ่มวิจัยศูนย์เชี่ยวชาญเฉพาะทางนวัตกรรมวัสดุก่อสร้าง ในระดับประเทศอาจารย์ได้รับเชิญเป็นวิทยากรหลักในการประชุมวิศวกรโยธาแห่งชาติที่จัดโดยวิศวกรรมสถานแห่งประเทศไทย ในพระบรมราชูปถัมภ์ ที่จัดขึ้นที่อำเภอหัวหิน จังหวัดประจวบคีรีขันธ์ ในหัวข้อ นวัตกรรมเพื่ออนาคตที่เป็นมิตรต่อสิ่งแวดล้อม: ความก้าวหน้าของงานวิจัยคอนกรีตคาร์บอนต่ำ  และในระดับนานาชาติอาจารย์ได้รับเชิญในฐานะตัวแทนประเทศไทยในการบรรยายให้กับสถาบันคอนกรีตอเมริกันในงาน 24 Hours of Concrete Knowledge Conference 2025 ในการพัฒนาคอนกรีตอย่างยั่งยืนมุ่งเน้นการใช้วัสดุเหลือทิ้งและทรัพยากรท้องถิ่นเพื่อลดการพึ่งพาปูนซีเมนต์ปอร์ตแลนด์และลดผลกระทบต่อสิ่งแวดล้อม การวิจัยเน้นการใช้วัสดุทดแทน เช่น เถ้าแกลบ เถ้าชานอ้อย เถ้าลำต้นข้าวโพด รวมถึงวัสดุรีไซเคิลและสารเติมแต่งขั้นสูงเพื่อเพิ่มความแข็งแรงและความทนทานของคอนกรีต และได้เป็นตัวแทนบรรยายกับทางมหาวิทยาลัยเทคโนโลยีลือลิยอ ประเทศสวีเดนในการตั้งคำถามว่าปูนซีเมนต์ปอร์ตแลนด์ยังเป็นตัวเลือกที่เหมาะสมที่สุดสำหรับงานก่อสร้างในปัจจุบันหรือไม่ โดยนักวิจัยจากทั่วโลกจะวิเคราะห์ว่าปัจจัยด้านภูมิภาคมีผลต่อการพัฒนาคอนกรีตอย่างยั่งยืนอย่างไร พร้อมทั้งผู้เชี่ยวชาญจะนำเสนอเทคโนโลยีคอนกรีตคาร์บอนต่ำรุ่นใหม่ที่ช่วยลดรอยเท้าคาร์บอนของคอนกรีต

ในปี พ.ศ. 2568 อาจารย์ได้รับรางวัล ลอรีอัล-ยูเนสโก เพื่อสตรีในงานวิทยาศาสตร์ ประเทศไทย จากงานวิจัยการพัฒนาคอนกรีตคาร์บอนต่ำจากวัสดุเหลือทิ้งทางการเกษตรและอุตสาหกรรมเพื่อการก่อสร้างที่ยั่งยืน โดยเป็นสตรีหนึ่งในสองคนจากจุฬาลงกรณ์มหาวิทยาลัย โดยงานวิจัยมุ่งเน้นการเข้าสู่ Net Zero ภายในปี 2608 โดยรางวัลได้มีการมอบในวันที่ 7 พฤศจิกายน 2568 ที่โรงแรมวอลดอร์ฟ แอสโทเรีย กรุงเทพ

 ผลงานอื่นในสื่อ 
อาจารย์ได้รับเชิญเป็นผู้เชี่ยวชาญในรายการ หน่วยล่ารอยร้าว ของทางช่อง 7HD จำนวน 4 ตอนในฤดูกาลแรก หลังจากเหตุการณ์แผ่นดินไหวในประเทศพม่า พ.ศ. 2568 ที่หลายหน่วยงานได้มีการตรวจสอบการเสียหายของโครงสร้างอาคาร โดยอาจารย์ได้ปรากฏในตอนที่ 2 ตอนที่ 4 ตอนที่ 5 และ ตอนที่ 6 แนะนำการตรวจสอบและระมัดระวังโครงสร้างอาคารที่อาจเกิดความเสียหายจากแผ่นดินไหว

 EP.2 ไขรหัสร้าว กับอาคารหอประชุม
 EP.4 ตามหาร่องรอย…ในโกดังมีอะไรแปลก
 EP.5 แกะรอยแตก…ในอาคารพาณิชย์
 EP.6 สืบร่องรอย…ร้าว

นอกจากนี้อาจารย์ได้ปรากฏในรายการ พูดจาประสาช่าง

 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณอันมีเกียรติยศยิ่งมงกุฎไทย, เล่ม ๑๔๐ ตอนพิเศษ ๓ ข, ๒๑ พฤศจิกายน ๒๕๖๖
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณอันมีเกียรติยศยิ่งมงกุฎไทย, เล่ม ๑๓๘ ตอนพิเศษ ๓ ข, ๑ พฤษภาคม ๒๕๖๔

 อ้างอิง 

 แหล่งข้อมูลอื่น 
 พิชชา จองวิวัฒสกุล ภาควิชาวิศวกรรมโยธา คณะวิศวกรรมศาสตร์ จุฬาลงกรณ์มหาวิทยาลัย
 ชีวประวัติงานวิจัย
 SCOPUS Author Profile: Pitcha Jongvivatsakul
 Google Scholar Citation: Pitcha Jongvivatsakul
 ORCiD: Pitcha Jongvivatsakul

หมวดหมู่:บุคคลจากโรงเรียนสตรีวิทยา
หมวดหมู่:บุคคลจากคณะวิศวกรรมศาสตร์ จุฬาลงกรณ์มหาวิทยาลัย
หมวดหมู่:ชาวไทยเชื้อสายจีน
หมวดหมู่:ผู้ได้รับเครื่องราชอิสริยาภรณ์ ต.ม.
หมวดหมู่:ผู้ได้รับเครื่องราชอิสริยาภรณ์ จ.ช.
หมวดหมู่:นิสิตเก่าคณะวิศวกรรมศาสตร์ จุฬาลงกรณ์มหาวิทยาลัย
หมวดหมู่:บุคคลจากสถาบันเทคโนโลยีแห่งโตเกียว